khistorydata/jeongjo-sjw-relations huggingface dataset:
정조 23년 · 목
基讓狀啓以爲本月十二日戌時槍軍持來問安軍官李俊英譯學韓廷益等昨日亥時成送告目內勅行十一日鳳城止宿十二日栅門止宿十三日馬轉站止宿計料而出鳳城柢迎時竝無旂牌等持來者只有遺詔一度裹以黃袱騎馬背負而前立御仗一對各項節目則差備官今方講定續接差備譯官李邦華尹春咸邊鎬等昨日亥時成送告目內勅行今日自松站到鳳城而遺詔筒裹以黃袱一人騎馬背負而先行御仗一對前導故先爲祗迎於遺詔又打恭於勅使則兩勅皆自車上欠身致款而過上副勅各處住接而城守尉以下諸官齊到請安兼進茶飯極甚紛還故未卽入見迫昏始得乘間使通官等入告以遠接使巡察使委送差備官請安則上勅以爲兩位大人委問之意誠甚感謝而驅馳之餘困憊難强且已接面於路左明日相見好矣云卽以講定事件之遲延委屬悶切爲言則通官曰俺們當替達停當云故以京中七宴五大站宴享歌舞童儺禮軍威軍遊觀牛駝駱牛別雌牛龍亭甁花架隅間盆花等停免事及禮樂軍樂陳而不作勅書筒與龍亭用華色之意言之則通官入告出曰建花非所可論勅書筒龍亭用華色外此諸條竝依例停免爲敎云又言曰雍正十三年傳訃勅時庭排茶啖除減而今番則只去花去肉其外饌品依前擧行此亦優待皇使之盛意此一款亦可稟告云爾則更爲入告而出曰大人言朝鮮素稱禮義之邦凡於儀節旣如是愼重特設素卓試極欽感此猶近於筵宴不敢當不敢當一體除減爲好云而通官言內上勅年今六十四性格淳實和平且飫聞貴國之尊尙禮義故憧憧飭厲或恐失禮爵品則一品散秩大臣而侯是世襲云仍與通官等偕往副勅處通刺則副勅以爲今已夜深且正使旣有明日相見之敎吾亦明日相見爲好云故停當事件使通官一一抵告則亦以照例爲答至於庭排除減則以上勅之言爲甚得當問其職品年紀與性品則年今四十五而思慮頗多全不信人職則二品內閣學士遺詔一度外無賜物軍物則御仗一對外肅靜回避等牌初不持來銀器皿以自持來者仍用先聲牌例用木牌而今番只送紙牌是何委折云爾則答以紙牌木牌一也故在前或用木牌或用紙牌云公除過於何地而公除後服色與常時無異同乎云爾則答以去廿九日到小黑山過公除之後頂子纓子照常戴着而衣服則只用黑色與羊裘而不穿蠎袍補褂云去月十三日上馬則今始到此何其徐緩云爾則答以關內外積雪方融途道泥濘艱辛作行之致云故又言曰大國道路艱險自致徐緩而我境則修治坦易不難趲䟎程且此去馬轉站不過百里明日直抵馬轉止宿甚好云爾則答以一行行裝不可不整頓於此處明日差晚離發宿栅門再明馬轉止宿十四日渡江兩大人已爲停當不敢更煩而上京日子到灣後書出路程記云故論以上京遲速在前用我國擇吉之日到灣當稟定於我們大人前勅使乘轎與否通官及跟役等姓名年歲到栅詳探卽爲馳告計料
정조 23년 · 강
行藥院日次入診于誠正閣召見館伴鄭民始迎接都監堂上趙鎭寬禮曹判書黃昇源
정조 23년 · 강
命勅使入來時勿送黃州問安使
정조 23년 · 목
承旨李書九啓言在前勅行若除宴享則五處迎慰使亦隨而除之中路問安使外只有別遣勞問之擧而近或有又送黃州問安使之例此非古規不必每每爲之今番則請置之從之
정조 23년 · 강
命儐使齎去御帖二件奉傳于別勞問假承旨
정조 23년 · 목
承旨李書九啓言迎慰使旣除之則儐使所齎去御帖問禮官自當齎來二件則別勞問假承旨處奉傳之意請自本院下論從之
정조 23년 · 강
命勅使入來開城府別問安時令假承旨上來親受御帖以去
정조 23년 · 목
承旨李書九啓言開城府別問安使纔以坡州牧使李近冑借銜差出矣所傳御帖或有定禁軍齎送之例而事體終涉未安請今番則分付假承旨上來親受以去從之
정조 23년 · 강
命寒食節日依前例勿爲送使問慰于勅使
정조 23년 · 목
館伴鄭民始啓言勅行在我境若値節日則例送問慰使而取考謄錄則所謂節日初定以正朝冬至矣己丑年以端午亦是名節差送問慰使乙亥年則値秋夕而此與他節日有異不爲送使矣今番亦値寒食而此與秋夕無異請依前例勿爲送使從之
정조 23년 · 강
命迎勅時依例闕內設布張
정조 23년 · 목
館伴鄭民始啓言在前迎勅時闕內設布帳多有擧行之時今番亦依例擧行之意請分付該軍門從之
정조 23년 · 강
命勅行到慕華館時上下馬砲自今釐正以開門砲
정조 23년 · 목
館伴鄭民始啓言取考謄錄則勅行到慕華館有上下馬砲之例而細究辭意則此是作門開門砲而誤錄以上下馬砲請自今釐正以開門砲載錄從之
정조 23년 · 강
命勅書入來時龍亭軍儀仗軍樂工等服色依例以華色擧行
정조 23년 · 목
迎接都監堂上趙鎭寬啓言今見遠接使狀本則譯舌之鳳城問情也上副勅以龍亭則用華色爲言蓋爲勅書所奉與陪勅服色截然不同故也勅使之言旣如此則今於龍亭軍儀仗軍樂工等服色不必以靑色改着依例以華色擧行之意請分付從之
정조 23년 · 강
命勅使所求貂皮名色自今除減以恒用皮物之屬計直準給著爲式
정조 23년 · 목
迎接都監堂上趙鎭寬啓言勅使求請物種中自前有貂皮名色而貂皮雖有土產卽是禁物禁物贈給事體乖當若請之燕京頒賜之物則以彼產贈彼人又涉無義且此等之物多以折價取去自今以後貂皮名色永爲除減其代以恒用皮物之屬計直準給則其在待遠人嚴約條之道兩得其宜請以此定式遵行從之
정조 23년 · 강
命來初一日行壇享當否令禮曹問于擇日官草記諸執事皆以忠良子孫塡差著爲式
정조 23년 · 목
禮曹判書黃昇源啓言皇壇祭享每年三月上旬內擇日擧行事有定式矣今年則致齋凡節不無掣礙之端取考本曹謄錄無可據已例先朝丙辰三月雖値似此之時而初六日壇享則有仍行之例矣今番則何以爲之乎敎以雖有丙辰前例而今番則異於其時況於享前一日齋宿然後省牲器或奉審奉室近年以爲例則豈可於誓戒之後應接他事乎問于擇日官以初一日行祭當否卽爲草記諸執事皆以忠良子孫塡差俾無相混之弊而仍以爲式寧或差先差後誓戒以後則切勿相値
정조 23년 · 강
召見禁衛大將申大顯于誠正閣
정조 23년 · 목
敎曰長陵植木所進去將臣入侍
정조 23년 · 강
召見弘陵奉審承旨朴基正于誠正閣
정조 23년 · 강
遞禮曹參議李翊模以金祖淳代之口傳也
정조 23년 · 목
因該曹坐不坐單子敎以呈辭堂上許遞令該曹口傳差出
정조 23년 · 강
遠接使李時秀以迎勅日子待勅行渡江看勢停當事馳啓
정조 23년 · 목
時秀狀啓以爲迎飭日子以今月十八日二十日來月初二日推擇事有旨臣在義州府祗受而勅行渡江旣在十四日則實無趁二十日排站之望勢將待渡江謹依今下有旨以三月初二日推移停當馳啓計科敎以今則勅行出栅而使臣順便諸凡弊端皆除之以至排站而欲以每日一站爲之云則初二日之入京亦可謂從其請依此爲之而使臣約束通官輩愼勿失禮云則卿等之檢飭尤所自別益加着念事下諭
정조 23년 · 강
命勅使入來時別遣使勞問軍威軍勿爲待令事分付總戎使廣州留守
정조 23년 · 목
迎接都監啓言卽接遠接使移文則今此勅使上來時京中七宴五大站宴享歌舞童儺禮軍威軍遊觀牛駝駱牛別雌牛龍亭甁花架隅盆花竝除減禮樂軍樂陳而不作勅書筒與龍亭用華色庭排茶啖亦爲除減云依此擧行之意分付諸道及各該司在前宴享減除之時有中路別遣問安使之例而今番則雖無別爲致謝之事取考壬寅乙卯謄錄則別遣使只致勞問而已今亦依此爲之軍威軍勿爲待令之意亦爲分付于總戎使廣州留守處允之
정조 23년 · 강
迎接都監以通官及跟役數磨鍊擧行啓
정조 23년 · 목
該道監啓言卽接遠接使移文則六通官二員別大通官一員次通官二員跟役十九名出來云依此磨鍊擧行之意請分付諸道及各該司允之
정조 23년 · 강
迎接都監以三道迎勅差使員排定啓
정조 23년 · 목
該都監啓言卽接遠接使移文則三道各務差使員修成册上送故謄書以入○京畿各站各務差使員護行大將竹山府使韓光廸一路都差使員南陽府使金守基奉勅差使員二礪峴僉使朴師憲白峙僉使金重麗重麗預差也陪勅差使員積城縣監李彥熙迎逢軍牢旗手差使員砥平縣監咸正禧擡扛人夫緣裝陪差使員桃源察訪鄭煥恭內軍物軍威軍差使員漣川縣監李聖濂軍威軍若除減則只內軍物擧行騎卜馬差使員遠接使人馬差使員以上延曙察訪韓光烈上勅人馬步從羅將差使員平邱察訪韓昇裕副勅人馬步從羅將差使員迎華察訪李元膺臨津船槍差使員本津別將金希文道路橋梁差使員各其地方官弘濟院站上勅支應檢飭差使員站都差使員以上楊州牧使徐榮輔副勅支應檢飭差使員果川縣監金鋼內禁亂差使員始興縣令尹守翼外禁亂差使員龍仁縣令丁遇泰自弘濟院館門至沙峴傳語差使員陰竹縣監李敬簡碧蹄站上勅支應檢飭差使員廣州判官朴彬源副勅支應檢飭差使員富平府使曺翬振站都差使員高陽郡守尹行直內禁亂差使員加平郡守柳秉均外禁亂差使員陽智縣監金孝秀馬山站上飭支應檢飭差使員驪州牧使閔昌爀副勅支應檢飭差使員南陽府使金守基站都差使員坡州牧使李近冑內禁亂差使員抱川縣監李觀城外禁亂差使員利川府使李最源梧木站上勅支應檢飭差使員通津府使趙光鉉副勅支應差使員站都差使員以上長湍府使趙義鎭內禁亂差使員金浦郡守柳肅之外禁亂差使員豐德府使鄭亮采政府行弘濟院迎飭時都差使員楊根郡守鄭東榦人馬差使員慶安察訪張相吾留京差使員重林察訪車信用黃海道護行大將兼外禁亂差使員長淵縣監具絳一路都差使員豐川府使李民秀陪勅差使員康翎縣監崔祥岳擡扛雜物差使員善績僉使金成集內軍物軍威人夫刷馬緣裝載兼差使員䔉山僉使千圭錫奉勅差使員東梁僉使林日尙夫馬雨具步從羅將兼差使員靑丹察訪金永勉金郊察訪李夢龍麒麟察訪韓永建上副勅支應內禁亂兼差使員各其支待官館舍假家道路橋梁炬煒長栍兼差使員各其地方官平安道淸北一所自義州至宣川義州站迎慰使宣川府使柳師模護行大將兼外禁亂差使員龍川府使吳載重都差使員龜城府使李鴻德內軍物兼賜物擡扛差使員順川郡守洪栒外軍物兼雜物擡扛差使員淸城僉使申洞陪物差使員泰川縣監鄭殷祥奉勅差使員天摩僉使智承祚安義僉使金鳳斗淸北二所自宣川至安州定州站迎慰使肅川府使任長源護行大將兼外禁亂差使員龍川府使吳載重都差使員龜城府使李鴻德內軍物兼賜物擡扛差使員熙川郡守金儀祥外軍物兼雜物擡扛差使員淸城僉使申洞陪勅差使員郭山郡守吳鎭奎奉勅差使員西林僉使劉珣老江僉使林百春淸南自安州至中和安州站迎慰使楚山府使宋祥濂平壤站迎慰使慈山府使李儒慶護行大將兼外禁亂差使員三和府使李東善都差使員定州牧使李溏內軍物兼賜物擡扛差使員咸從府使尹範益外軍物兼雜物擡扛差使員祥原郡守沈擇之陪勅差使員孟山縣監閔亨默奉勅差使員廣梁僉使韓鴻賢寧城僉使成鴻規淸南北夫馬差使員大同察訪李安默一道路橋梁差使員各其地方官一上副勅支應及內禁亂差使員各其支待官一義州站上勅支應及內禁亂差使員朔州府使元定一中江小西江鴨綠江古津江過涉差使員以義州境邊將差定一大定江淸川江大同江過涉差使員各其地方官
정조 23년 · 강
命慈母別將金千興罷黜分揀決棍懲勵
정조 23년 · 목
平安監司韓用龜以千興倍道下去事命下而赴任遲滞罷黜充軍馳啓敎以雖未倍道與愆限有異勅行當前決棍懲礪充軍罷黜姑爲分揀事回諭
정조 23년 · 강
命勅行時總戎廳禁辟軍校調發依守禦廳例爲之
정조 23년 · 목
兼察總戎使徐有大以今番勅行時禁辟軍校依近例除標信調發馳啓敎以依守禦廳例爲之事分付
정조 23년 · 강
平安監司韓用龜遠接使李時秀以勅行到栅馳啓
정조 23년 · 목
用龜等狀啓以爲卽接鳳城入送任譯李邦華等本月十二日申時成送手本則以爲今日早朝與通官偕詣上勅所住處入見打恭則顧謂通官曰此是何官答曰差備官矣又問這中有會滿洲話人乎通官指尹春咸曰此人曉得矣上勅以淸語問年紀幾何赴京幾次又曰筵宴停免庭排除減昨已詳諭雖平時不緊況今行乎此意告于爾們大人必勿預備使通官問乘轎與否則曰年老之人不能騎馬欲爲乘轎而馱以二馬似不實矣通官答以亦有人扶持則曰然則甚好通官又曰轎馬切勿疾馳亦勿放砲上勅容貌端雅溫順仍詣副勅房入見打恭則起動擧手而答辭氣又頗款洽通官又以上勅酬酢傳之則曰我亦昨已言之毋使辦備問乘轎與否則以渡江後量處爲答勅使飯後發行而雨雪大作通官寧保家在路傍上副勅奉勅書歷入申時始到栅上通官倭克精額年四十五太平保年四十八倭昇額年五十七繼文年四十九寶德年三十六而上副勅跟役通官家丁等姓名開列于左云矣以任譯等手本觀之則勅行當於今日出栅明日渡江似無進退上勅旣欲以轎作行云故乘轎諸具今方嚴飭整待跟役及通官家丁等姓名後錄登聞○上勅跟役寗福陳明劉慶馬祥楊百歲黃胡松額關八兒成六兒副勅跟役李成侯連陞尤長陞李五兒李陞兒韋珍通官倭克精額家丁胡允淸太平保家丁李成梅倭昇額家丁張二繼文家丁侯祿寶德家丁王承承前隨雙林出來者
정조 23년 · 강
命皇壇祭享攝行
정조 23년 · 목
禮曹啓言謹依擧條批旨問于日官池景喆則來三月初一日爲吉云大報壇祭享以此日定行而初雖以親祭磨鍊亦多有攝行之例今番何以爲之敎以攝行
정조 23년 · 강
遞吏曹判書金載瓉以李時秀代之前望也
정조 23년 · 목
敎曰聞其病勢姑難以時日責其出仕行吏曹判書金載瓉今姑許遞
정조 23년 · 강
命遂安郡守南涑罷黜狀啓還下送令該府依卽地坐竄例別定府隸下送畿境後草記
정조 23년 · 목
黃海監司曺允大以遂安郡守南涑投印徑歸爲先罷黜馳啓敎以雖使道內二十三官一一遵令獨於遂安有犯科之迹僻邑小倅之罷黜未足爲懲後之道又或大於遂安者倖免則安有如許事面蔽一言曰此時邑倅不可遞易狀啓還下送令該府嚴飭依卽地坐竄例別定府隸下送畿境後草記
정조 23년 · 강
命英陽縣監徐潞修仍任還送其罷黜狀本
정조 23년 · 목
慶尙監司申耆狀啓以爲英陽縣監徐潞修謂有世嫌齎送印符擅離職次不得已罷黜敎曰子與侄雖有間隔前光牧於今嶺伯因筵敎故相使之勿避則近爲民事嫌避俾皆拔例仍任狀啓還下送
정조 23년 · 강
罷兵曹判書具㢞職慶熙宮外西北營令該曹該營卽爲修補
정조 23년 · 목
兵曹啓言慶熙宮墻外各營入直處所發遣將校摘奸則北二營昨年已自該營修補西營北一營全數頹圮只存基址東營南營足可入接而間有頹落云臣之不能先事看審未卽修改萬萬惶悚而西營北一營勢難及期營建從便結構使之入接而從後改建東營南營亦卽修改之意請分付該曹及該營敎以雖非此時本兵無不主管闕內外官府軍營而勅行當前經宿有命則宮城外營之頹圮全不照檢所謂草記亦不過政院招問後爲之者而豈可以從便結構等說登聞乎國體所在不可無飭卿則罷職分付該曹該營使卽修補
정조 23년 · 강
以金文淳爲兵曹判書前望也
정조 23년 · 목
政院啓言吏曹參判徐龍輔牌不進推考傳旨今方捧入判書李時秀在外參議鄭尙愚與判書有應避之嫌陳疏到院以國忌齋戒不得捧入開政命下之後未卽擧行請參判更爲牌招敎以兵曹判書前望單子入之仍敎曰新除授兵曹判書待下批牌招傳授命召尋以金文淳批下
정조 23년 · 강
命迎接都監公事郞廳以訓鍊院宣薦官差出
정조 23년 · 목
迎接都監啓言勅使今已渡江公事郞廳二員以總府郞廳依前例加數差出使之察任敎以訓鍊院宣薦官員中差出
정조 23년 · 강
命延勅動駕時斥候伏兵依例置之
정조 23년 · 강
命勅使傳語軍以御營廳鄕軍一百名磨鍊習儀時以四十名擧行
정조 23년 · 목
兵曹啓言在前勅使傳語軍以禁御兩營鄕軍輪回擧行矣今番則御營廳當次而依近例一百名磨鍊習儀時四十名擧行乎敎以依近例爲之
정조 23년 · 강
命迎勅時挾輦軍及先後廂依近例磨鍊
정조 23년 · 목
兵曹啓言在前迎勅習儀時挾輦軍四十名禁軍入直外全數磨鍊先後廂以訓局軍三百名或二百名磨鍊而除標信解嚴矣今番則何以磨鍊敎以竝依例爲之訓局軍則以三百名磨鍊
정조 23년 · 강
命崇政殿迎勅時三營入直馬軍及扈衛軍官各門把守及道路左右屛門防遮竝依例擧行
정조 23년 · 목
兵曹啓言在前崇政殿迎勅時三營入直馬軍各留二名除出着戎服崇政門麗春門宜秋門建明門把守扈衛軍官六十人別將所任軍官率領興化門開陽門興元門金商門分把道路左右屛門三營分掌以布帳防遮把守軍除器械派立各定校卒另加嚴飭矣今亦依此擧行乎敎以依例爲之
정조 23년 · 강
賑廳以飢餘病餘民米斗題給啓
정조 23년 · 목
賑恤廳啓言飢餘病餘無力自賴者中部字內五人東部字內二十五人西部字內三十五人南部字內十五人北部字內二十一人合一百一人各米一斗五升合米十石一斗五升題給
정조 23년 · 강
遞吏曹參判徐龍輔參議鄭尙愚以李祖承李翊模代之竝前望也
정조 23년 · 목
龍輔有實故尙愚與判書應避也
정조 23년 · 목
江原監司尹弼秉狀啓以爲軍伍有闕從便代定敎曰軍伍塡代任其吏奸本道尤甚云從當差遣繡衣卿及守宰勤慢考察現發者繩以重律以謝無告之民此意回諭
정조 23년 · 강
命陳慰進香祭需封裹依例擧行書狀官及解事任譯從便先期發行
정조 23년 · 목
禮曹啓言自前陳慰進香祭需封裹時政府戶曹禮曹堂上承文院提調各一員使臣書狀官等議政府會同封裹戶曹主管擧行矣今此陳慰進香祭需封裹時依此擧行事請知委敎以依所啓施行書狀官及解事任譯從便先期發行前有筵敎依此擧行
정조 23년 · 강
命英陵寧陵寒食享官以京官差送
정조 23년 · 목
京畿監司李在學狀啓英陵寧陵寒食祭享時獻官及諸執事當以道內守令差定而各邑守令皆以支勅出待站上實無推移之路請令該曹以京官差送敎以依狀請施行事分付該曹
정조 23년 · 강
命英陽縣監徐潞修單付京職以朴休源代之口傳也
정조 23년 · 목
敎曰今聞忠憲公祠版發行到距京不遠地云分付畿伯依下往時例擧行而該倅不可還歸京職爲先單付其代差出待下批卽爲下送使之口傳擬入
정조 23년 · 강
判下迎勅動駕時隨駕環衛軍兵草記
정조 23년 · 목
兵曹啓言今番迎勅動駕時隨駕及環衛軍兵當爲磨鍊而取考謄錄則內申年訓局軍兵全數隨駕禁御兩營軍兵各其將官率領自出馬石橋至追慕峴底列立環衛勅使過出馬石橋後待標信罷陣留陣置之丁酉年竝依丙申年例磨鍊而環衛軍兵除標信罷陣甲辰年訓局步軍七哨馬兵二哨隨駕三營及龍虎營總戎廳軍御營大將率領先詣慕華館自出馬石橋至追慕峴排立環衛待勅使離發從便除標信罷陣禁軍連以入直外全數磨鍊矣今番則何營軍兵隨駕環衛何營軍兵留陣禁軍及馬步軍以幾番幾哨磨鍊餘軍留營何以爲之敎以留陣置之禁軍則入直外磨鍊訓局步軍七哨馬兵五哨隨駕禁將率各營餘軍依丙申年例環衛勅行過後待標信解嚴而臨時若有送勅之命更爲稟旨
정조 23년 · 강
訓鍊僉正朴基成判官申惠周差下迎勅都監公事郞廳
정조 23년 · 강
成均館以迎勅日假儒生分排擧行啓
정조 23년 · 목
成均館啓言迎勅日慕華館及崇政門外儒生整齊事該曹節目已爲啓下矣自前迎勅時假儒生柢迎等事例以計士律官畵員寫字官日官醫官譯官中限四十人分排擧行矣今亦依前例所屬各該司預爲申飭知委
정조 23년 · 강
以典牲判官權太應兵曹正郞申漵掌樂主簿尹光垂差下迎接都監郞廳
정조 23년 · 목
迎接都監啓言本都監郞廳濟用判官朴休源移拜外任兵曹正郞曺錫中方膺出疆之役勢難兼察戶曹正郞李良會本曹擧行自多相妨竝減下其代請以典牲判官權太應兵曹正郞申漵掌樂主簿尹光垂差下察任允之
정조 23년 · 강
掌令鄭澣上疏請臺臣藩臣請大同停退者嚴防論以重勘還餉停退切勿輕許陞補學製限以季春孟夏季秋孟冬設場取士厚州公廨請賞之該帥臣譴罷該禆賞加勿施賜批
정조 23년 · 목
疏略曰國家之田稅大同均之爲惟正之供也至重且嚴朝廷不宜闊狹有司不敢撓改而近年以來歲若有歉道臣臺臣問有以大同待秋之意露章仰請耍其意則雖出於紓民力副聖心而不幾近於毀劃良法之譏乎雖以民情言之秋成之後身布還餉已難辦備而加以停退之常賦一時竝督則殆同龜背之毛纔息之肩擔負倍重膏澤之餘鞭扑隨之公私兩妨孰甚於是臣謂繼自今大同停退一款不敢自下議到臺閣之臣按藩之地如或仰請則自廟堂一切嚴防論以重勘宜矣且以還餉言之農民嗣歲之食專在於是國家陰雨之備亦在於是其所關係不輕而重而挽近以來停還之令殆同歲課方其停也吏緣爲奸難保實惠之下究況乎一番停退便作舊還準捧無期當此經費匱竭之時公穀之耗縮已甚憫然而民多穀少之弊亦所當念若逢稍登之歲問有停退穀還捧之令則奸鄕猾吏乘機舞弄欲言其弊有難毛擧雖以年前已試之驗言之照戶出秩逐名排比久遠之還當納者亦忘胡亂之薄蚩蠢者莫卞甚於甲者之逋乙者當之張三之食李四納之怨咨朋興控訴無地豐年之苦甚於飢歲末流之弊不如不停臣意則雖或不幸而有歉還餉停退切勿輕許另飭守宰益勤捧糴則種糧得以罔缺耕作不至失時使斯民恃而無恐而鶉衣鵠面之類賴以爲有恒產之民恐非一時停糴之比而已雖然徒法不如得人今日之急先務無過於擇守令三字矣惟殿下念哉陞庠之弊不一其端雖難遽革而就其中有定爲一切之規者蓋陞試之定以十二抄庠製之分爲四等是亦月課之義也近歲以來爲泮長敎授者不自擔着互相推諉風煖日永之時則看作不急之務罕有設一抄試一等者每當歲色垂暮雪積氷沍則必待飭敎不得已設場或至限以除夜忙忙畢試是以遐鄕才子擔簦裹糧終歲企待及其寒苦漸至覉愁轉深則未曾窺槐庭一步而歸雖都下諸生入冬奔走全失三餘之工逐日冷地或受難醫之病其爲憫愁已不可言且異大比之科而每未色致煩聖敎臣所慨然者也謹稽大典通編六七月冬臘月則不設十月前畢試云者係是不易之成典而廢不遵行蓋其法久而弛也臣以爲始自今年季春孟夏季秋孟冬之月月設三抄以畢十二抄之數至於庠製亦以季春孟夏設春夏等季秋孟冬設秋冬等以畢四等之製則春季而日和秋季而涼生孟夏孟冬未及爲祈寒盛暑亦豈非設科取士之好箇節候耶每當是朔則時在國子之任者勿兼銀臺方帶敎授之銜者勿畀館職使之專意試役永爲常式若或違是則斷然重勘然後赴擧之士無論京鄕咸認當朔趁期而會過期而散負笈下帷任其所之無所拘掣亦豈非法一立而利孔博者乎顧今季春不遠立法之期政在此時伏願殿下博詢而裁處焉年前北關之創設厚州鎭也建置公廨募入民戶實出於我聖上拓土實邊之宏規而新造草創之民墾荒營繕之勞雖不可人人而賞之其中最效力最幹事者固宜有酬勞之典渠輩所望只在於此而及其竣事之後至若兵使之親裨初無監董之功亦無推挽之勞而聞有冒參於賞加者邊民失望傳說狼籍已欠朝家愼賞示遠之政雖以該閫言之奏御文字何等愼重而冒擧不干之親幕濫邀朝家之恩賞其在分義不但屑越臣謂該裨賞加特爲勿施該帥臣施以譴罷之典以爲告君不以實者戒斷不可已也批以大同停退之臺臣藩臣或有仰請者嚴防論以重勘事臺諫異於道伯眞知民情之切急而開口容說者雖不可加之以重罪而故事非特恩非繡啓不敢輕易陳請此則宜令新入言地者知其格式至於道伯之狀請有關國體爾言果然依施若繡衣未去朝廷遺照民勢爭以毫忽處疏以勢藝亦或爲一道矣還餉停退切勿輕許事民未蒙實惠吏從以爲奸爾言是矣且況古大臣奏議中寧或蕩滌不當停退云云常以爲格言而今若用一切之法亦近於去薪而止沸因噎而廢食不沸無以作羹不食何由充腸此一款勢將仍舊矣陞庠事不遵當朔當等之法式罪在泮長敎授何必別立新制但違越大典法制者令廟堂時或執論該帥臣譴罷該裨賞加勿施事異於風傳豈不痛駭乎厚州新創公廨監董之人當以土着之效力者酬勞爲兵使者乃爲此無狀之擧卽令該府嚴問捧口招以聞賞典官敎令道臣上送後爻周更以實績査問狀聞請賞事分付新帥臣雖以道臣言之任他所爲不卽矯正爲先從重推考爾能有懷無隱於近日臺閣無言之時甚可尙也勿辭從速察職
정조 23년 · 강
命知世浦萬戶車佐一舊所非浦別將鄭弘哲勘罪分揀
정조 23년 · 목
統制使任嵂狀啓以爲知世浦萬戶車佐一舊所非浦別將鄭弘哲赴任遲滞罷黜後充軍敎曰旣云因病遲滯容有可恕狀啓則還下送勘罪分揀
정조 23년 · 강
命戶曹參判洪聖淵許遞口傳差出
정조 23년 · 목
敎曰以勅行渡江呈辭不爲呼望云呈辭戶曹參判許遞令該曹口傳差出
정조 23년 · 강
遞知義禁金思穆同義禁姜彝正以趙尙鎭爲判義禁李家煥爲知義禁鄭大容李益運爲同義禁竝前望也
정조 23년 · 목
政院以前南兵使徐有秉令該府嚴問捧口招有命而金吾堂上不備啓請政官牌招開政差出未差之代仍請知義禁金思穆牌招敎以在外及有實病人員許遞與未差之代前望單子入之待下批待開門牌招以尙鎭等批下
정조 23년 · 강
召見兵曹判書金文淳于重熙堂
정조 23년 · 강
命迎勅時雲劍差備及忠義衛等着靑天翼
정조 23년 · 목
兵曹判書金文淳啓言今此迎勅時別軍職宣傳官武兼旣爲權着靑天翼雲劍差備及各差備忠義衛日傘事知一體着靑天翼之意請分付從之
정조 23년 · 강
命迎勅動駕時別隊馬兵京營庫前路留駐
정조 23년 · 목
兵曹判書金文淳啓言在前迎勅動駕時別隊馬兵一哨駕前作行七間屛門落後而今番則由敦義門還宮矣請京營庫前路落後留駐詣慶熙宮時如前侍衛從之
정조 23년 · 강
命迎勅動駕時駕入興化門後先廂馬兵除標信罷送步軍待標信解嚴
정조 23년 · 목
兵曹判書全文淳啓言迎勅動駕時先廂馬兵依前例京營庫洞口內結陣而大駕入大次後先爲進陣於興化門外東大路大駕入興化門後除標信先爲罷送步軍則請待標信解嚴從之
정조 23년 · 강
命迎送勅動駕時別抄禁軍等分左右侍衛
정조 23년 · 목
兵曹判書金文淳啓言動駕時御駕轎則駕前別抄駕後禁軍及禁軍等五馬隊作行自是前例而迎送勅時駕前別抄等皆着戎服故雖以駕轎動駕不爲五馬作隊例皆分左右侍衛請依此擧行從之
정조 23년 · 강
命郊館迎勅時挾輦軍槍劍軍着靑戰服館所動駕時別抄禁軍等着戰笠戰服
정조 23년 · 목
兵曹判書金文淳啓言迎勅出宮時挾輦軍槍劍軍服色當用常時所着而靑戰服則到郊館迎勅時始令改着爲宜矣從之文淳曰在前館所動駕時駕前別抄駕後禁軍及禁軍等着戎服矣近年因特敎着戰笠戰服請依此擧行從之
정조 23년 · 강
命迎勅動駕時雲寶劍受點人仍用於館所動駕時及送勅時館所動駕時兵曹堂郞落留慶熙宮檢飭
정조 23년 · 목
兵曹判書金文淳啓言在前則迎勅動駕時雲寶劍受點人員例爲仍用於館所擧動時及送勅時矣請依此擧行從之文淳曰迎勅翌日館所動駕時兵曹堂郞各一員似當落留慶熙宮檢飭矣從之
정조 23년 · 강
命館所接見勅使時別雲劍別軍職信箭宣傳官承傳宣傳官各一員及挾輦軍隨入
정조 23년 · 목
兵曹判書金文淳啓言在前館所接見勅使時別雲劍別軍職及信箭宣傳官承傳宣傳官各一員隨入寶劍兵曹堂郞各一員承傳宣傳官大門內落留其餘侍衛及槍劍軍倭槍手大門外留駐挾輦軍隨入交龍旗作門外留駐矣請依此擧行從之
정조 23년 · 강
命迎勅習儀時侍衛以戎服擧行慶熙宮各門把守以訓局出番軍磨鍊
정조 23년 · 목
兵曹判書金文淳啓言迎勅習儀時百官黑團領去胸褙矣侍衛則常時所着及靑天翼外無他服色請以常時所着戎服擧行從之文淳曰迎勅習儀時慶熙宮各門把守請以訓局出番軍一百名磨鍊從之
정조 23년 · 강
命以來三月初四日忠武公金應河墓遣承旨致祭
정조 23년 · 목
敎曰人云忠武戊午渡遼而近考文蹟忠武以宣川郡守爲左營將與中軍永柔縣令李有吉領兵渡江卽己未二月十九日而立慬於三月初四日有吉及雲山郡守李繼宗千總金堯卿吳稷金佐龍同死昨年起感於戊午回薄特除祀孫武職旋又試藝賜第渡遼之議始於戊午立慬之蹟實在己未適當是年是月是日之重回豈忍諉之於昨年已有示意而不復擧論乎況今日是十九日而文蹟之考見巧在今日若不偶然贈領議政忠武公金應河墓遣承旨致祭於立慬日其祀孫宣傳官金宅基爲先令該曹付司果以爲拔例收用之階中軍李有吉之節義觀於故相李文忠遺集哀詞足爲明證而郡守李繼宗等事蹟亦有可以徵信者但其後褒贈之施行與否及諸家後孫之誰某無以詳知令吏兵曹及該道詳問以聞
정조 23년 · 강
製下祭文致祭于領府事洪樂性葬日
정조 23년 · 목
敎曰洪領府事葬日在明異於外朝香祝下送該邑果三品脯醢各一品及祭酒措備葬時以所下祭文及酒果致祭而祭官則大臣之孫洪奭周時帶抄啓文臣使之行祭諸執事則以題主等下去官員及地方官爲之事內閣撥馬行會
정조 23년 · 목
敎以迎接都監都廳柳畊臺職許遞
정조 23년 · 목
敎以成均館久任郞廳中受由在外人改差令該曹口傳差出
정조 23년 · 강
以金履翼爲戶曹參判口傳也
정조 23년 · 강
命兵曹正郞曺錫中改差
정조 23년 · 목
敎以書狀官曺錫中實職改差令該曹勿拘常格口傳擇差
정조 23년 · 강
以徐龍輔爲禮曹參判口傳也
정조 23년 · 목
敎曰禮曹參判之代令該曹口傳差出
정조 23년 · 강
遞應敎金羲淳副應敎尹序東副校理朴崙壽修撰李勉昇李垿副修撰朴鍾淳尹命烈
정조 23년 · 목
敎以違牌玉堂許遞
정조 23년 · 강
命時囚金復根等分揀徐有秉議處
정조 23년 · 목
義禁府啓言高城前郡守金復根原情以爲渠於辛亥十二月赴任本郡則海弊釐正已在赴任之前故一遵新節目奉行定式屬耳在任不久別貿等事實無所犯而不能別般矯捄溺職之罪在所難逭云歙谷前縣令南陽龍原情以爲渠於乙卯八月待罪本縣一依辛亥海弊釐正節目奉以擧行至於官需魚物貿用於本縣海夫者亦不無弊渠則貿用於他津場市以杜官屬之奸竇邑各廳之私徵於本津者每年爲九十兩零而一竝革罷本邑多士之春秋會集時受食魚物亦令除減以官用戶鷄代給海夫之還接者新來者爲二十八名隨其來接以廩米助給俾爲奠居之地而未有別般釐革之事至登道啓莫非不善居官之致無所逃罪云請金復根南陽龍等竝刑推得情敎以依同罪諸囚勘律草記又啓言金復根南陽龍等觀其所供則海弊釐正後俱無卜定別貿之事云依同罪尹守翼等已勘之例竝分揀放送又啓言前南兵使徐有秉口招以爲待罪南兵營時厚州新創公廨之畢後適在其時本鎭僉使畢役報狀內枚擧效勞者二人一則土着將校一則渠之禆將李亨熙報來而營閫幕裨若當此等之役則或有狀聞請賞之謬例故果爲襲謬修啓以致賞加之濫蒙奏御之不實罪合萬殞云所當請刑而曾經閫帥且有捧口招以聞之命請上裁敎以爲先論理議處又啓言徐有秉觀其所供褊裨之濫請賞加一款或稱該鎭枚報或稱該營謬例漫漶爲說誠極可駭方其經營創建之時該營幕屬旣無入往監董之事云則鎭牒所謂效勞二字初非可論苟無該營之指使豈有該鎭之報來乎欲爲憑公營私之計諉以鎭報敢襲謬例冒擧不干之裨肆然登聞揆以法網節節痛駭請以此照律允之
정조 23년 · 강
命迎勅習儀後仍行茶禮習儀
정조 23년 · 목
禮曹啓言勅使傳訃後如有茶禮之擧則不可不預爲習儀來三月初一日崇政殿迎勅習儀後令司饔院依前例仍行茶禮習儀而應行諸事官以黑團領去胸褙黑角帶擧行之意請分付從之
정조 23년 · 목
景慕宮春享在再明也
정조 23년 · 강
命陵謁待秋更稟
정조 23년 · 목
禮曹啓言獻陵展謁已有昨年成命今春展謁以獻陵當爲取稟而園幸旣命退行獻陵展謁之禮何以爲之乎敎以本陵展謁今爲三十二年之久昨秋欲爲行禮而退以今春今春又以園幸之退行於今秋舟橋旣撤矣南道陵謁勢將置之而今年卽又溫陵復位之舊甲也初欲春謁獻陵秋謁溫陵今則當於兩陵中秋謁待秋以獻陵溫陵中何陵展謁更爲取稟
정조 23년 · 강
命兵曹判書具㢞從一品陞秩
정조 23년 · 목
吏曹啓言景慕宮春享大祭初獻官當以從一品塡差而當品中俱有實故何以爲之乎敎以雖非獻官苟簡歲前已有筵敎先朝卿宰之尙在二品之列者只有兵判一人其在記舊之道合有陞秩之擧兵曹判書具㢞今日政從一品下批仍差獻官
정조 23년 · 강
召見館伴鄭民始迎接都監堂上趙鎭寬于重熙堂
정조 23년 · 강
遞尙衣提調權裕
정조 23년 · 목
敎曰勅行時尙方多有擧行提調當爲看檢而一提調方在迎接都監二提調老病尙衣提調權裕許遞今日政差出
정조 23년 · 강
命書狀官申絢改差今日政差代
정조 23년 · 강
命兵曹佐郞洪宅夏改差宣傳官柳得源閑司相換
정조 23년 · 목
因兵曹監軍單子敎以在外兵郞改差今日政差代宣傳官中迎接都監郞廳閑司相換
정조 23년 · 목
以鄭澣爲掌令曺錫中爲書狀官
정조 23년 · 강
重推戶曹判書趙鎭寬
정조 23년 · 목
敎曰丙申以後新有定式除非啓下於標紙或啓牌者無得擧行其後申加嚴飭而今聞判堂言近或有口傳擧行之弊云定式後違越該堂爲先捧現告從重推考後復襲謬施以違制之律事載之度支謄錄
정조 23년 · 강
命勅使接見時設話政院書入者令廟堂增刪
정조 23년 · 목
政院啓言今此勅使接見時說話依例書入而或不無未盡之處請令廟堂增刪以備睿覽允之○備邊司啓言勅使接見時設話今此措語別無可改者故還送政院依此書入
정조 23년 · 강
禮曹參議李翊模疏陳迎勅後服制磨鍊之失當賜㧗
정조 23년 · 목
疏略曰北使傳赴不日將至本曹節目昨已啓下宣勅後第四日有上下易服之節宗親文武百官四品以上布裹帽有纓而無角布團領不緝邊生麻帶名之曰斬衰益舊例也嗚呼百餘年來冠屢倒置天下之變極矣雖以我聖朝畏天之智皮幣珠玉歲走於燕薊而忍痛含冤迫不得已之心未嘗一日不在於其中則苟其事勢之所不可免者姑且隱忍而行之矣若乃禮之所不當施義之所不當然者又曷爲而爲之哉夫禮莫嚴於別嫌義莫大於正名而斬衰者臣爲君之服也故曰大夫君諸侯諸侯君天子各爲其君服斬衰諸侯之大夫不爲天子服斬禮無二斬故也此朱子之定論也旣知二斬之爲非禮矣雖在於內中國尊京師之時尙不敢爲之而況於今日乎爲人臣而毀此常經其悖義傷倫莫逃於萬世之譏議矣然則處今日之變者其將如之何而可也應之曰無服而已凡服制之設緣恩義也彼於我何恩何義而爲之服也議者動引壬寅乙卯之事而爲例當時事勢去古未遠積威約之極作此非禮之服有識之論至今痛悢今去乙卯六十餘年矣天道六十年一周此正亂極思治之日內修外攘之時豈容畏約之無窮膠守死法而不之變也伏惟聖明有高世主之心當大有爲之會所講明者卽一部陽秋群下之所仰望於殿下者亦惟以孝廟未卒之志事先正首建之大策蘄勉而贊祝之今此節目之循例啓下有若不聞也而過之者然此蓋出於朱夫子八箇字隱痛之至意嗚呼豈可與俗人道哉第不知者習以爲常恬不爲怪則是士大夫之風聲習氣每變每下其視壬寅乙卯又不知落下幾層世道之憂容有其極而今日之滿庭簪紳生將爲包羞之小人死將爲得罪於萬世言之及此直欲痛哭流涕而不知止也尤有大可駭者成服節目例爲謄示於彼人云此又何禮也已有短垣不能自守而顧乃聽人之鼻息睨眴以爲誇示之資是亦不可以已乎誠不可使聞於隣國伏願聖明察朱子之定論念君臣之大防特明不二斬之義革祛大紕繆之禮從臣之言而斷之以無服益嚴春秋之辨克修尊攘之實則將永有辭於天下後世矣彼如以無服之故嘖有煩言則臣有三寸舌痛與明卞不濟則請以一死繼之萬萬無恨矣批以予有先言於廿二日爾等入侍筵中然而形拘勢掣之外儀節之謄給載於都監謄錄果如爾疏所云此所以古之名碩有志未能容議者乎
정조 23년 · 강
以黃瑗爲高城郡守口傅也
정조 23년 · 목
江原監司尹弼秉以高城郡守李象鼎遭母喪事馳啓敎以高城郡守之代令該曹口傅差出使之卽爲下送
정조 23년 · 강
命慶尙監司申耆守令相避狀本還下送
정조 23년 · 목
耆以昆陽郡守金晚淳有親査相避令該曹稟處事馳啓敎以此時守令何拘常規此狀啓還下送
정조 23년 · 강
兵曹以璿源殿守僕等處木疋題給啓
정조 23년 · 목
該曹啓言謹依下敎璿源殿守僕四人等處各木一疋題給
정조 23년 · 강
放吉州牧定配罪人邊德淳
정조 23년 · 목
義禁府啓言卽接吉州牧定配罪人邊德淳從子得仁呈狀則以爲其伯父德淳以前任惠山僉使時事定配吉州牧今已五年而年今七十不但篤老癃病兼有眼疾積年辛苦今則兩目皆已盲廢廢疾人收贖載在法典啓聞許贖云所當依法典收贖而當初勘配旣因特敎臣府不敢擅便請上栽敎以卽爲放送事分付
정조 23년 · 강
命平安監司韓用龜義州府尹李基讓越俸十等
정조 23년 · 목
基讓狀啓以爲當日亥時黔同島把守軍進告內中江越邊大國人三名持鳳城將馳通出來云故卽令譯學迎入宴廳取見馳通則以爲欽差朝鮮國恭頒大行太上皇帝遺誥正使散秼大臣侯張承勳副使內閣學士恒傑六品通官倭克精額太平保七品通官倭昇額八品通官繼文保德俱於本年正月十三日赶程所有齎奉詔書一道竝執事等項先牌行知會事云又稱照牌錄文云則似是謄送牌文而禮部粘紙計開原牌文則初不付來此是前所未有之例使譯學問諸甲軍則答以俺等俱是站丁領兵替受而來而已紙牌來否初無聞知云又見鳳城留待軍官訓導等手本則以爲紙牌來到鳳城後謄出出送云故與鳳城將馳通相準則少無差錯而原牌文之不爲出送委折亦不能探報矣鳳城將馳通一度上送備邊司紙牌不來之由更爲探問次措辭成馳通授譯學入送鳳城而取考謄錄則勅使起程後或二十六七日或二十八九日渡江出來今以鳳城將馳通中起程日子計之則勅使渡江似在來月初旬間○用龜狀啓以爲臣迎勅次當日到良策站卽接義州府尹李基讓狀啓謄報內鳳城將紙牌謄書馳通出來云緣由馳啓敎以邊情尤嚴於遵例守法所謂鳳城謄送之牌文卽不過私報灣尹之馳通則我國豈可以城將灣尹私自往復之文蹟取信而設都監送儐使乎在藩臣邊臣之道但當據理責喩還送私通以其形止具由馳聞而已何敢以馳通一度上送備邊司等語循例措語有若巡檢彼人之每朔接待然乎國綱所在駭然莫甚已自昨日狀啓極爲屑越廟堂之尙無一言其可乎哉平安監司韓用龜義州府尹李基讓等所當令該府拿問嚴繩而客使非久出來爲念民邑之弊姑先施以越俸十等之典雖以儐臣言之觀察使以下不勤者許以自斷論勘而看作例事不爲請罪此後申明修擧之意回諭迎接都監自今夜權罷仍又嚴飭灣尹覓出眞箇木牌文上送然後更爲會同仕進事分付館伴處
정조 23년 · 강
諸承旨持公事入侍于誠正閣
정조 23년 · 강
承旨兪漢寧以査啓過限請推湖西道臣不許
정조 23년 · 목
漢寧啓言各道行査之過限不卽封啓者該房察推事曾有下敎矣忠淸道鴻山縣李應俊之査啓期限已過尙不修啓事甚未安請該道道臣推考敎以事勢似然勿推
정조 23년 · 강
召見書狀官曺錫中于便殿
정조 23년 · 강
命今番使行帶去譯官元數中姑除一員遠接使及冬至使行回還譯官中擇幹事者一員充額率去
정조 23년 · 목
書狀官曺錫中啓言今番使行帶去譯官一二人外率多年淺昧例諸凡擧行易致疏虞就元數中姑除一員遠接使及冬至使行回還譯官中擇其幹事者一員臨時充額以爲率去之地似好矣從之
정조 23년 · 강
左議政李秉模箚陳病狀乞被闕禮之罪賜批
정조 23년 · 목
箚略曰今日卽藥院問安日次也臣忝在都提擧之任禮當進參而第臣拘馬賤疾當此換節之際無日不苦而最是齒痛尤劇以此形症周旋應對於香案之前則不但妨於瞻視實有所萬萬惶悚乞治闕禮之罪以嚴逋慢之戒批以安心調理仍命遣史官傳諭
정조 23년 · 강
命前總戎使金持默復授前任
정조 23년 · 목
敎以前總戎使金持默敍用復授前任牌招傳授密符敎諭書則仍用
정조 23년 · 강
遞禮曹參判徐龍輔
정조 23년 · 목
以禮曹坐不坐單子敎以習儀不遠未肅拜參判許遞令該曹口傳差出
정조 23년 · 강
以鄭大容爲禮曹參判口傳也
정조 23년 · 강
副校理南履翼疏陳母病乞治擅離之罪批許救護
정조 23년 · 강
命時囚李海淸分揀申大有等勘放
정조 23년 · 목
義禁府啓言前正郞李海淸原情以爲社稷祈穀大祭時渠以守門郞進去喧禁門禁之節伏奉飭敎而翌日修掃不能留住看檢遽然退歸致勤置對之命恭俟嚴誅云所當請刑而曾經侍從請議處敎以分揀放送又啓言贊者申大有原情以爲渠於輪感苦谻之中見差光陵正朝祭贊者陪從香祝力疾趲程未及陵所八九里病勢斗劇寸寸前進自爾落後至有獻官之論啓罪合萬殞云謁者李石求原情以爲光陵正朝祭渠以謁者進去而霎時立馬旋卽隨後至登獻官論啓惶隕震惕恭俟嚴誅云申大有刑推得情李石求曾經宣傳官請議處敎以考律勘放草記又啓言安興前僉使皮聖麟原情以爲本鎭關防之緊重排置之凡節比他邊鎭大有懸殊而渠以蒙愚無識觸事生疏至登貶目致勤拿處之嚴命惶隕震懍恭俟嚴誅云請刑推得情敎以考律勘放草記又啓言時囚罪人申大有李石求等各杖一百收贖告身盡行追奪放送允之敎以如有功議各減一等又啓言時囚罪人皮聖麟杖一百收贖告身盡行追奪放送允之敎以如有功減一等
정조 23년 · 강
敍卿宰侍從及武臣閫禦蔭官府使以上罷削人前判書具㢞前獻官李義弼前牧使李得濟吳毅常前監司韓用和前兵使李格李文爀前兼營將金珠淵前中軍李運冒前執義韓致應前掌令鄭㝡成前正郞李海淸前縣令鄭觀輝前府使尹文東尹㬘
정조 23년 · 목
敎以寒食差祭獻官苟簡云卿宰侍從及武臣閫禦蔭官府使以上罷削人員竝敍用其中如有奪告身及被謫蒙放者別單書入齋郞中如有在外未及上來者他職令該曹口傳相換○吏曹以奪告身人員書入敎以前應敎韓用鐸前校理曺允遂前修撰尹益烈蕩滌敍用
정조 23년 · 강
命章陵參奉李永老先付司果待窠擬實職文簡公金淨後孫擬入齋郞之窠
정조 23년 · 목
敎曰今因差祭事聞之章陵參奉李永老歲前相換而故相夫人篤老之中尙未差復云豈可强令供職此家之人宜有拔例仕滿不遠云先付司果待窠卽擬實職今年何年卽溫陵聖后復位之年也欲於謁陵時提諭而姑未能焉兩臣樹立果何如文簡公朴祥後孫朴孝德近雖調用文簡公金淨之後尙未收用齋郞適有窠令該曹口傳擬入
정조 23년 · 강
以金聖泰爲章陵參奉口傳初仕也
정조 23년 · 강
判下壯勇營迎勅動駕時隨駕軍兵草記
정조 23년 · 목
該營啓言今番迎勅動駕時本營當爲隨駕矣以步軍幾哨馬軍幾哨磨鍊乎敎以馬軍一哨步軍三哨率領隨駕而信地則先廂尾局作行以此添入兵曹節目
정조 23년 · 강
命高城郡守黃瑗到任遲滯之罪分揀
정조 23년 · 목
江原監司尹弼秉狀啓以爲高城郡守黃瑗牒呈內郡守今二月初二日辭朝而重經輪症之餘中路添劇未免遲滯同月十三日始爲到任云雖未知其病勢之如何而計其程道到任遲滯爲五六日揆以法意極爲駭然其罪狀令攸司御處敎以旣云因病遲滯分揀事回諭
정조 23년 · 강
命水原府西屯垌役物力以均廳錢貸下當否令該廳草記或筵稟
정조 23년 · 목
水原留守徐有隣別單以爲本府城內外民人產業旣以務本力穡爲歸則環城四面營置屯田卽是次第事故西屯垌役自今年先爲設始而所入物力就城役時貸下還報禁衛營錢一萬五千兩御營廳錢一萬五千兩合三萬兩推移取用兩營還報條從後拮据若其年條稍遠處仍自有裕衛門先爲貸下事昨年冬問採取諸議筵稟定奪而擧條未及啓下矣目今垌役方張物力逐日上下而本府元無錢貨之貯置者雖欲假貸其勢末由兩營還報條中錢三萬兩趁今許劃仍令均賑廳中所在錢物及時貸下以先垌役似合事宜敎以禁營所在果當所請之數而均廳先爲貸下當否令該廳草記或筵稟及期拮据
정조 23년 · 강
命皇壇祭享誓戒及肄儀時北營入直軍拱北門外作門
정조 23년 · 목
承旨李書九啓言皇壇祭享時北營及軍餉色入直軍堂上將官率領拱北門外排立作門事年前因下敎定式矣誓戒及肄儀時亦爲依此擧行事請一體定式從之
정조 23년 · 강
命禁衛大將申大顯外南山往來時兼帶左捕將命召仍佩往來
정조 23년 · 목
政院啓言禁衛大將申大顯以外南山植木看審事今方出去兼帶左捕將命召及大將牌傳令牌何以爲之乎敎以仍佩往來
정조 23년 · 강
遞都總管崔東岳蔡弘履副總管鄭觀采林濟遠宋鍈李章漢徐有和
정조 23년 · 목
都總府啓言今此迎勅動駕時都總管崔東岳以禁軍別將陣上進副總管鄭觀采以訓鍊中軍陣上進李章漢以禁衛中軍陣上進都總管蔡弘履副總管徐有和宋鍈俱有身病副總管林濟遠在外侍衛寶劍將不得備員請令政院稟旨變通仍令該曹口傳差出以爲備員之地允之因政院稟啓敎以竝許遞
정조 23년 · 강
以鶴林君焴徐邁修爲都總管權▣閔台爀李義弼鄭東愼李得濟爲副總管口傳也
정조 23년 · 강
命安州問安中使齎去禮單權付道臣以爲勅行回還時傳致之地
정조 23년 · 목
遠接使李時秀平安監司韓用龜狀啓以爲勅行本月十九日辰時自嘉山郡離發申時到安州牧止宿問安中使金性完奉傳御帖仍致特遣中使問安之意則兩勅敬問上候多致感謝之語御帖則展覽後雙手高擎傳于通官通官傳于任譯仍傳于中使中使又以禮單單子入送則兩勅答曰今番勅行之特爲派遣實體太上皇待貴國之遺意入貴境後供帳飮食之備待道路橋梁之修治無不極盡仰認國王厚待皇使之至意感激之中亦甚不安今者又以禮物別遣中使來致於中路俯念之勤至此萬萬感謝而以吾輩道理言之則未傳遺誥之前先受禮物於義大不可雖曰從前有似此之例今行有異他行決不可祗受云云任譯等又以中使之言告曰今此禮單非但爲待勅使也實爲勅使之奉太上皇遺誥而來故也中使旣奉王命何敢更爲齎還云云則兩勅又曰國王誠眷固知其如此而我輩道理亦宜如此決不敢領受云云再三勸曉終始一辭其言旣有所執勢難一向强之御帖兩勅奉還中使中使齎傳于臣時秀處故臣祗受別定差使員齎奉上送禮單旣未傳致中使還爲齎奉以隨勅行之後敎以禮單權付道臣以爲回還時傳致之地中使卽爲上來之意遠接使處下諭
정조 23년 · 강
召見禮曹判書黃昇源戶曹判書趙鎭寬于重熙堂
정조 23년 · 강
命來初三日館所動駕時還宮節次以慶熙宮擧行
정조 23년 · 목
禮曹判書黃昇源啓言初三日擧動儀註今當磨鍊以入而還宮節次以慶熙宮擧行乎從之敎以過三日後當還宮而其翌日國忌相値其翌日若爲送勅則當於送勅後還宮以此分付
정조 23년 · 강
命進香使拜表時服色以淺淡服磨鍊
정조 23년 · 목
禮曹判書黃昇源啓言進香使拜表旣在宣勅翌日服色則似以淺淡服磨鍊矣從之
정조 23년 · 강
命進香使到北京禮部呈咨文時及進香時着淺淡服入城後路上往來時黑團領去胷褙黑角帶
정조 23년 · 목
禮曹判書黃昇源啓言今此進香使與常時使行有異則到北京禮部呈咨文時及進香時當着淺淡服至於入城後路上往來時則黑團領去胷褙黑角帶似宜若以過百日而彼皆從吉有召接之擧則當用常時所着黑團領請以此知委使行從之
정조 23년 · 강
命慶尙監司申耆官鎭門聚點狀本還下送
정조 23년 · 목
耆以官鎭門聚點停止令廟堂稟旨事馳啓敎以旣命從便闊狹狀啓何爲乎還下送
정조 23년 · 강
義禁府以申大有等減律啓
정조 23년 · 목
該府啓言申大有李石求皮聖麟等竝功減一等各杖九十收贖奪告身四等
정조 23년 · 강
命前南兵使徐有秉徒配
정조 23년 · 목
義禁府啓言前南兵使徐有秉杖一百收贖告身盡行追奪徒三年定配私罪施行允之敎以功減一等
정조 23년 · 강
賑恤廳以病餘饑餘民米斗題給啓
정조 23년 · 목
該廳啓言漢城府牒報據病餘饑餘非救濟無力自賴者中部三人東部十六人西部二十七人南部十一人北部四人合六十一人各米一斗合米四石一斗題給
정조 23년 · 강
獻納趙萬元疏陳父病乞遞批以勿辭救謢
정조 23년 · 목
疏略曰前年十二月以諸玉堂拜箚事初下付籤館錄之命繼有以替投荒之敎嚴旨荐降臣之情地轉益悚蹙臣於伊時忝叨館職適遭重制雖不敢冒入淸禁同參拜箚而臣旣參涉於箚論署名於簡通則臣亦拜箚中人也嚴譴只及於僚員同罪倖逭於臣身今若以爲日稍久自同無故揚揚可榮途則臣之廉防固不足恤而貽羞瀛館爲世譏詈倘復如何且接鄕信則臣父之病緣臣離側調將失宜諸症添加促臣歸視臣自聞此報情私煎灼拜章徑歸伏乞亟削臣職以肅朝綱以便歸護
정조 23년 · 강
吏曹參判李祖承以祖母病陳疏乞遞批以勿辭救護
정조 23년 · 강
推水原留守徐有隣等
정조 23년 · 목
吏兵曹啓言因右副承旨兪漢寧所啓守令邊將薦應薦不薦人令該曹察推事允下矣水原留守徐有隣上護軍趙尙鎭洪檍成德朝邊得讓尹師國大護軍申思運丁範祖金翊休金思穆李秉鼎廣州留守徐鼎修護軍林濟遠李秀夏姜彛正李鼎揆永興府使李敬一左通禮張至冕俱爲應薦而不薦請竝推考允之
정조 23년 · 강
徒配徐有秉於伊川府
정조 23년 · 목
義禁府以徐有秉伊川府乾川驛徒二年半定配啓
정조 23년 · 강
命統營移貿穀事置之設屯事待滿萬包狀聞仍飭道臣嚴査前後統使之尤無狀於設屯者指名重勘
정조 23년 · 목
備局啓言卽見統制使任嵂狀啓則以爲移貿之弊錢分則民不準受而旣多消瀜穀斂則吏緣爲奸而亦多添貿嚴立科條本錢分俵之日委送褊裨眼同邑倅逐戶面給明言其統貿數爻使不敢分錢減給升合添貿耗條色落與情債謬例一竝革罷而毋論營邑或有犯科嚴法懲畏斷不饒貸至於設屯一款年年所劃初以一千石爲準而式因歉荒而停或因劃付於他衙門元餉六萬今至減半加分之數少劃付之漸縮勢所必至自初買土惟務廣取不擇饒瘠則六里靑山不幸近之所買土地雖爲三百七十五石落而秋穫實數不滿二千包若自今年劃付屯穀於支放只取餉耗而買土則屯田成就將不知在於何年屯租所收姑勿補用竝與餉耗專意作屯稍待屯穀之恰過萬斛然後始許添餉永罷移貿事請令廟堂稟旨分付矣移貿若無爲弊之端則何必禁防而邑論也繡啓也無不以統貿爲難支之端則今其所謂嚴立科條革罷謬例云者前後統帥亦何嘗不如是爲說而畢竟爲弊輒復如前其孰信之乎且設屯一事足可成就於十年之限前後統帥越視秦瘠不惟不能準萬斛之數竝與已設之屯而未免六里靑山苟有嚴畏之心豈容若是令道臣嚴加按査其尤無狀者指名現告以爲重勘之地中間移貿之革罷亦多年數而其時該閫猶能支過今豈可更爲開路於旣罷之後以孤沿民望蘇之情乎狀辭置之別立規模待屯穀滿萬卽爲狀聞事分付原其弊源則由於穀簿之大縮大抵營閫之穀或鳩聚於軍糧用餘或拮据於隨時運用以支一營之需用故古之居營閫者如値不得已停減之時則擧皆辦備充補此所以營閫穀之鮮有停退以保數百年營樣外似違於法理而其實則不如是無以支其用而勢將貽憂於朝廷也近來營閫不知深遠之意停退則無難充補則無聞若此不已竊恐諸路不出多年相續仰請於朝廷未知何穀而應副何術而制置乎此非過計卽是必至之勢此後則先自該閫凡爲交承者轉相先戒另思收拾自强之意請一體分付允之
정조 23년 · 강
遞都總管䳽林君焴權▣徐邁修副總管鄭東愼命副總管閔台爀李義弼調理行公副總管李得濟催促上來
정조 23년 · 목
都總府啓言今此迎勅動駕時侍衛寶劍守宮不可不備員而都總管權▣徐邁修副總管閔台爀李義弼鄭東愼俱有身病李得濟在外都總管鶴林君焴有親嫌令政院稟旨變通敎以親嫌及年老人竝許遞其餘在外者催促上來有實病人使之調理行公
정조 23년 · 강
命郊館査對依政府封裹時例磨鍊百官興化門外祗送
정조 23년 · 목
禮曹啓言來三月初三日進香使拜表時百官當爲進參而館所擧動相値慕華館査對時應參人員依政府封裹時例磨鍊路由敦義門而伊日早朝殿庭行禮後郊館應參人員外百官則只於興化門外祗送之意請知委敎以方物封裹時進參旣與常時有異云則郊館査對之依草記爲之甚便依此分付
정조 23년 · 강
命湖西沿邑極劣米本色徵捧守令査問論勘溫陽等邑田稅賃船直納事待兵船通用稟處時回稟
정조 23년 · 목
備局啓言副司果金羲淳所啓令廟堂稟處事命下矣取見其所啓則其一沿邑極劣米依還穀例作儲置需用於該邑而大同中儲置磨鍊條則竝爲上納數或過多自該廳作錢取用事也前因大臣所啓以作錢定式以其年數久近分其價直高下依舊還例從其最近一年條收捧今此儲置換作之論未詳委折關問該道如有該邑別般爲弊之事情則具由論報以爲稟處之地不然則依定式作錢上納之意分付其一洪州合德堤疏鑿事也堤堰修已爲行會其一牙山貢津倉所屬七邑皆不免負載轉輸之弊其中天安溫陽兩邑大同賃船上納則田稅之屬於貢津者似由於先設漕倉後大同故倉納依舊未矯革而然也兩邑田稅與大同依有船路他邑例自該邑同爲裝發事也以其便否關問該道矣卽見忠淸監司李泰永所報則以爲近峽之淸州全義燕岐牙山等四邑咸願大同旣已分半作木稅條亦令同爲收布庶免轉漕之勞云傍海之溫陽大安木川等三邑各自該邑賃船直納實爲便宜云當初漕運之法卽是便民之情則溫陽等三邑田稅亦依大同例各令該邑收俸於附近浦所賃船上納實合隨時制宜之方其外淸州等四邑則依前自貢浦裝發則在漕倉亦便於載運爲辭矣淸州等四邑之稅條作木初非可論雖以溫陽等邑言之漕倉設置之時亦豈不知多少民弊而論以大體漕轉便而賃船難令若但見目前之事而便令三邑賃船上納則漕倉名雖不罷與罷無異恐莫如仍舊之爲宜請以此分付從之敎以極米事正如予見作錢取用俾除民弊至有年條之分定認爲故相事業民被實效云而該倅所奏必由於列邑依前以本色徵捧而然也豈非法外之甚者爲先關問二南果有其弊當該首犯守令指名報來後草記論勘合德疏堤事道臣亦果拔例留意云耶欲待七月間農隙當節云耶貢津倉屬溫陽等三邑之皆願賃船直納民情之外痼弊可知卿所持難儘有意見但此時船村之一隻增減所關非細況漕船減隻之效必立見於賃船而兵船通用一款近姑任他待稟處時同爲稟處
정조 23년 · 강
遞吏曹參判李祖承參議李翊模以李益運尹行元代之竝前望也
정조 23년 · 목
政院以吏曹判書李時秀參議李翊模在外參判李祖承受由開政有命不得擧行啓稟敎以參判參議竝許遞前望單子入之
정조 23년 · 강
命遼東伯金應河奉祀孫宅基特除訓鍊正差壇享執事仍命忠臣家後孫雖武弁差祭事著爲式
정조 23년 · 목
因金宅基副司果單付望單敎曰今夜何夜壇享將行誓戒念舊之外誠切望美詔贈遼東伯之奉祀孫何拘階梯乎訓鍊正今日政擬入仍差執事官而金忠武李忠武或李提督其外忠臣家之如三家者雖武弁差祭事分付自今夜定式施行
정조 23년 · 강
召見來待諸臣于重熙堂館伴鄭民始兵曹判書金文享戶曹判書趙鎭寬
정조 23년 · 강
命迎勅習儀時傳語入達之例今番則置之
정조 23년 · 목
兵曹判書金文淳啓言在前迎勅習儀時例爲傳語入達矣今番則何以爲之乎敎以今番則置之
정조 23년 · 강
命勅行時訓局軍一百名前期出送弘濟院
정조 23년 · 목
兵曹判書金文淳啓言在前勅行時訓局軍一百名前期出送弘濟院矣今亦依此擧行之意請分付從之
정조 23년 · 강
兵曹判書金文淳以館所動駕時隨駕及留陣軍兵稟定
정조 23년 · 목
文淳啓言初三日館所擧動時何營軍兵隨駕何營軍兵留陣禁軍及馬步軍幾番幾哨磨鍊餘軍留營何以爲之乎敎以御將率本營步軍三哨訓局步軍七哨爲先後廂本營騎士二番馬兵三哨都領隨駕禁軍三番挾輦軍則除倭槍手留營置之禁將率訓局餘軍及本營騎士留陣
정조 23년 · 강
分揀守門將尹若理卜馬軍降定
정조 23년 · 목
兵曹判書金文淳啓言降定軍伍人過三朔提稟事曾有下敎矣守門將尹若理昨冬以丹鳳門入直降定龍虎營卜馬軍而今爲四朔矣敎以分揀
정조 23년 · 강
命勅行回還時松都平壤義州別問安使以道內守令借銜差送
정조 23년 · 목
承旨李書九啓言勅行回還時松都平壤義州三處別問安使亦爲依近例以道內守令借銜差送而御帖則伴送使齎去以爲從便奉傳之地從之
정조 23년 · 강
命羅州金堤大同稅船千石之外若干剩數仍爲添載
정조 23년 · 목
舟橋堂上金文淳啓言兩湖各邑稅大同每船限千石裝載自是定式而羅州金堤兩邑則千石分排之外剩數或爲八十餘石或爲五十餘石若干石剩數之仍爲添載年前已爲筵稟蒙允矣今番亦依此擧行事請分付從之
정조 23년 · 강
命兵曹正郞金繼忠所差展勅官以他司官員改付標申漵都監郞廳之任亦爲減下
정조 23년 · 목
兵曹判書金文淳啓言今此迎勅時本曹郞廳各差備分排甚局艱展勅官正郞鄭繼忠令該曹以他司官員改付標正郞申漵都監郞廳之任亦爲減下以爲備員之地從之
정조 23년 · 강
命尙衣院來三月三日進上前期進獻
정조 23년 · 목
尙衣院提調金文淳啓言來三月三日進上與動駕相値在前如此之時亦有前期進上之例請依此擧行從之
정조 23년 · 강
許貸均廳錢一萬兩于華城府西屯築垌之役
정조 23년 · 목
均役堂上鄭民始啓言水原府西屯築垌物力貸下當否草記或筵稟事命下矣禁營留儲無可推移者均廳經用近亦不敷期以久遠多數貸下亦無其道而設屯築垌專爲利用原生之方則旣始之役不可中撤請以均廳錢一萬兩劃給以爲完役之地從之
정조 23년 · 강
有政吏曹參判李益運參議尹行元兵曹判書金文淳進
정조 23년 · 목
以高宅謙爲執義李東宇爲持平洪樂游爲應敎朴鍾淳爲副校理韓用鐸金履載爲修撰尹序東尹命烈爲副修撰金載瓉爲知敦寧金翊休爲刑曹判書李致中爲分內局提調具㢞鄭大容李鎭復李潤慶爲副總管徐邁修爲知事金憙陞付領府事金華鎭陞付判府事
정조 23년 · 강
命戶曹正郞承膺祚減下事分揀
정조 23년 · 강
遞禮曹參判鄭大容刑曹參議尹光顏
정조 23년 · 목
因總管陞降單子敎以總管鄭大容實職許遞刑曹參議尹光顏當以致祭假承旨下往鐵原地本職許遞
정조 23년 · 강
以朴基正爲刑曹參議鄭尙愚爲承旨竝前望也
정조 23년 · 강
以閔台爀爲禮曹參判口傳也
정조 23년 · 강
備局以昌原府使李尙度疏辭回啓命該邑未頉奮災隨其墾闢限三年免稅山腰以上禁耕事依柳鎭穆言行會還穀代捧事臨時稟旨民庫事更商善處田稅事依前置之仍命尙度因其任陞爲嘉善大夫
정조 23년 · 목
備局啓言昌原府使李尙度上疏㧗旨內二百結限年降稅事山腰已上禁耕事停糶之時分數代捧事諸道民庫依關西例道臣拘檢事陳田等稅規事下廟堂稟處事命下失取見其疏本則其一本邑以四五十年來屢經大浸所矣結總厥數夥然徵稅無地而旣不經査櫛奮災量案陳頉亦近千結矯救之道惟在更搜隱漏之田故踏驗田疇新査得者爲二百十一結未頉奮災爲四百七十四結而其中已成水澤者以査得之結充補除頉其餘二百六十三結災名旣異不可遽議永頉自今年限年減稅則次第起墾不至全數永棄事也今以疏辭觀之則未頉奮災二百六十三結與已成水澤者有異減稅勸耕似可次第起墾審知其如此而不爲通變則是豈所以奉承朝家勸農之至意哉特依所請自今年隨其墾闢限三年免稅而墾未墾結數年年修報巡營自巡營轉報地部及本司如年前關東海西等邑例以準總爲期一以爲詢事考言之道一以社有名無實之弊其一近來峽居之民欲免公稅燒䂨之業必趨僻奧耒耜之用至及冢頂山中樹木之養動經百年在在童濯沙石汰下今若申嚴山禁使峽中之民無以着手於高深之境則服田食土者必將轉緣於閒曠不禁之地此不但爲防水害而已山而養木野而生穀實爲相土宜事也旣是法典所載又是目下當務而禁之不以其方一番撓民而止則非徒無益爲害反甚向來公州生員柳鎭穆所陳册子中禁養條最爲切實今方依下敎領示諸道守令苟能誠心採用可以不煩不撓責效於數年之後以此分付其一停退之意本爲歉年難於準捧也第彼窮民方輸新糴力綿於竝及旣稱奮還視同於科外準捧之難甚於新還而若又不登次次仍停則轉成久遠頻頻蕩減外邑公儲因此虛縮至於代捧則俱無此弊且以民間事情言之雖在失稔之時必有稍登之穀與其一時停歇而更留後逋無寧從便折納而便歸了殺如非大無之年以其停退之分數移施於代捧之規事也不許停退許其代捧豈不誠公私兩便之道而近來聞見已熟於停退少値歉荒輒皆希覬營邑又從以撓攘今雖定以代捧之法難保其永無闊狹萬一如此則令無以信於民姑依近例自廟堂臨時稟旨恐合可久之道其一八道諸邑莫不有民庫而旣不會減於度支又不關由於巡營只是各邑自辦自消故弊源每在於官不致察吏綠爲奸耗費無節積成逋縮則加斂充報便成常規今若依關西例竝爲磨勘於道臣則査削旣係於上營僞濫自絕於下邑事也民庫一事先自兩南奉朝飭而見方釐正未知工拙得失之如何而自巡營磨勘未敢知其來頭利害雖以關西事言之非不句管於巡營而磨勘之際百弊俱生至有宜屬官廳之論大抵官有節用愛民之心則雖不磨勘於巡營自當常有餘裕苟無是心而虛張磨勘則適足以滋其昌濫之弊且此名目異於大同之成憲釐正後行之四五年備諳民間便否然後更議磨勘之道恐未爲晚其一近來八道收稅考諸收租案皆云下之上幾結下之中幾結下之下幾結此若據當年踏勘之災而言之則猶可也而所謂某等幾結者各有該邑一定之鐵案而旣曰下中下下則可知非爲六等之田分而乃是九等之年分也旣曰年分則年一一套無復增加是何說也所謂下中下下卽是七分災八分災之名也今乃不問豐歉先以幾十萬結永永縛係於災減之科又於其外添頉當年之內災國家之年年漏先正稅不知幾十萬斛而今之每結所收竝田稅大同及他名色之附於田結者大略爲二十餘斗驟看之此政合於國典二十斗之法而所謂實十分二十斗原典所著田稅之法而大同等名色皆出於其後若於田稅條二十斗之內割出爲大同則烏在其代土貢創大同之意耶原典以來旣無田稅米降幾斗之法文而年分等第明是隨歲不同之事但於八道各邑收租案中削去懸空分等之謬例必以當年全災與內災之眞箇結數依本規開錄減頉則正稅之人庶復朝宗之舊矣苟其若是則經費有裕彼良保最窮者幾萬生靈始可以次第拯拔於水火之中而如寺奴婢之流外邑雜徭之添附田結而侵害農民者皆可以量宜變通事也年分九等之制廢每結四斗之法行而續典田稅條有曰凡一結收田稅四斗註曰下之中以上收稅不在此限以此觀之則量案時引用年分文跡而仍作田畓等數也明矣取考三南收租案則自上之下至下之中爲十餘萬結而其餘則竝與京畿海西田畓皆屬下下疏中所謂旣曰下中下下則可知非爲六等之田分而乃是九等之年分也旣曰年分則年一一套無復增加是何說也云者其所起疑固無足怪而其實則續典所載下之中以上之文亦未嘗不以年分等第爲田畓等第又何疑之有乎今若因此而認以原典稅法之至今自在遽欲責其實十分每結二十斗之稅則總計三手糧大同結錢等項一結所出將近四十斗此豈可以議到乎旣不可議到於此則依前置之之外別無他道請以此分付允之敎曰昌原倅疏辭不事蹈襲能出自已杼柚且其爲說多有朱書語法可知其嫺於實地比之梔蠟口氣不啻較三十里疏中代捧事此法只見於續典不載於原典蓋非邃昔盛憲而與其停退而反貽民弊無寧代捧而不作公債亶在道臣邑宰隨時量宜從實闊狹之如何民庫事故相尹文翼按湖南時以應捧定爲恒式矣入不當出之弊比比有之而先取還穀以補之末又分徵以充之公私之效害果何居惟其可行無弊之方更須爛商善處爲可田稅事通編所載原續各異何攝於此乎然也靜義兩縣之設在於原典之後而原典註以濟州三邑則似此文勢亦云多矣大抵此疏全篇多是人所不言之事若聚諸道文倅之章用科試功令之法定等第次甲乙則此疏勝於鄭晚錫之根據韓興裕之精詳而該於適用亦與金㙆之識見不多讓今番勤諮之擧卽詢事考言之遺規也車服之庸豈可不施於此等之人昌原府使李尙度令該曹因其任嘉善大夫下批以勸諸倅